
E vorba de aceiași misionari de cari ne-am ocupat în 
comunicarea precedentă — de Vinerea trecută: Andrew A. 
Bonar şi Robert Mc. Cheyne (Doi misionari scoțieni în Țările 
Române acum o sută de ani, Analele Academiei Române, 
Memoriile Secţiunii Istorice, Seria III, tom. XV, mem. 7). 

Am spus atunci că scopul călătoriei lor prin "Ţările Române 
era să cerceteze situaţia în care se găsesc și trăiesc comunită- 
ţile evreeşti din diferitele orașe şi regiuni ale Orientului, în 
vederea organizării unei acţiuni sistematice de propagandă, 
pentru aducerea lor la staulul dreptei credințe. 

Evident, misiune grea și delicată, pe care însă cei doi cle- 
rici scoțieni știură să şi-o îndeplinească cu toată conștien- 
ţiozitatea şi seriozitatea, cu toată iubirea creștinească şi zelul 
apostolic de care trebuiau să fie ei însufleţiți, ca misionari 
ai Bisericii căreia aparţineau şi ai comitetului ce le dăduse 
această însărcinare — Comitetul pentru convertirea Evreilor 
la creştinism, din Edinburgh. 

In adevăr, ştirile pe cari ni le dau în Povestirea misiunii 
de cercetări printre Evrei a Bisericii scoțiene în 1839 ( Narrative 
of a mission of inquiry to the Jews from the Church of Sco- 
land în 1839, Edinburgh, William Whyte et Co, 1843) cu 

privire la ţările noastre dovedesc că cei doi călători au 
urmărit: Intâiu, să aducă comitetului ce-i trimisese în cer- 
cetare, relații cât mai exacte şi mai complete cu privire la 
situațiunea sub raport social, economic, cultural şi moral a 
comunităților evreești vizitate. Al doilea, să-și dea seama de 
starea de spirit în care membrii acestor comunități se 
găsesc, în ce priveşte resorturile sufletești ale religiei lor 
şi posibilitățile unei eventuale convertiri la creştinism. 

Pentru ajungerea acestor două scopuri au trebuit să se 
coboare în mijlocul fiecărei comunităţi în parte, —- să ia con- 
tact cu conducătorii (rabinii) şi membrii ei, —să cerceteze 
casele de rugăciuni (sinagogile) şi școalele, —să se intereseze 
de mijloacele de traiu și de raporturile cu populaţia indigenă, 
autohtonă, —să discute, în fine, cu ei diferite probleme spi- 
rituale şi chestiuni religioase. 

Discuţiunile acestea, pe care adesea scriitorii le redau în 
mod foarte amănunţit şi fidel, constituesc o bună parte a 
povestirii lor. Din punct de vedere subiectiv, al preocupărilor 
de atunci ale autorilor, ele prezintă fireşte, deosebită impor- 
tanță. Din punct de vedere obiectiv însă, al preocupărilor 
noastre, de azi, ele nu mai prezintă aceeași importanţă. 

Relevându-le deci numai întru cât ar putea completa 
tabloul despre starea, sub toate raporturile, a comunităţilor 
de care vorbim, vom insista, îndeosebi, asupra acelor ştiri și 
mărturii, din al căror complex se poate reconstitui acest 
tablou. Ori, în această privinţă, ştirile și mărturiile privitoare 
la Evreii din ţările noastre, cuprinse în cartea lui Andrew 
A. Bonar și Robert Mc. Cheyne, sunt, cum am spus, foarte 
interesante şi merită a fi amintite şi cercetate în mod special. 

Căci avem, în adevăr, destule şi bogate ştiri şi mărturii 
asupra Evreilor din "Țările Române — asupra celor din Mol- 
dova în deosebi — cu privire la numărul lor, la starea lor 
socială, la îndeletnicirile lor profesionale, din această epocă. 
Nu avem însă astfel de știri şi mărturii cu privire la vieaţa 
lor sufletească, la starea lor culturală şi spirituală. Cel puţin 
eu nu cunosc. lată de ce știrile şi mărturiile ce ni le-au lăsat 
cei doi călători scoțieni în această privință sunt foarte pre- 
țioase. Și iată de ce am socotit că e bine să stăruim mai mult 

asupra lor. De aceea le-am şi lăsat să facă obiectul unei 
comunicări aparte. 


Galaţi. Evreii de aci uzitează îmbrăcămintea poloneză, cu 
pălărie mare nemţească sau căciulă de blană rusească. Ei 
poartă barbă şi perciuni și sunt, mai toţi, mecanici și cămă- 
tari — acești din urmă așezați la mese mici, în stradă, ca 
zarafii de odinioară. Vorbesc limba germană şi cunosc pe 
cea română. Puţini știu ebraica. Fiecare își are meseria lui. 
Nu duc lipsă de ocupaţie. După rabin ar fi 5oo Evrei în Ga- 
laţi, după vice-consulul britanic cam 2000. 

Un respectabil cămătar conduce pe misionari la rabin — 
om blând și inteligent, care însă îi primi bănuitor, crezând 
că sunt creștini ortodoxi. După ce însă află cine şi de unde 
sunt, îi duse la sinagogă — o casă mică şi sărăcăcioasă. 

Cutia milelor dela ușe provoacă discuţie asupra chipului 
de a plăcea Domnului, potolind mânia lui. Se colectează 
bani, la fiecare nuntă, pentru cei din ţara sfântă. Nu au 
şcoală, ci pun copiii sub instrucţia ocazională a unuia din 
ei. Au auzit că și la Ierusalim sunt epicureeni (= sceptici 
față de credinţă). Urăsc pe creştini pentrucă îi persecută. 

Aşa, aci, în Galaţi, cu un an mai înainte, 12 Evrei fură 
aruncaţi în închisoare şi condamnați la plata a şooo galbeni, 
pentrucă caricaturizaseră pe preoţii ortodoxi într'o piesă de 
teatru. Ortodoxii, la fiecare Paşti, ard în efigie un Evreu, 
deși, acum, guvernul a interzis aceasta. Auzind pe misionari 
recitând versete ebraice, nu voiau de loc să creadă că sunt 
creștini — căci nu-şi pot închipui creștini cu sentimente de 
bunătate și iubire față de Evrei. 


Brăila. Un tânăr ceasornicar evreu, venit din Odesa, ca 
să scape de recrutare în Rusia și pe care misionarii îl vizi- 
tară mai întâiu, le spuse că în Brăila sunt 3o de familii evreești, 
cari aveau o sinagogă foarte mică şi că 8 familii din Viena 
îşi clădesc o sinagogă nouă, pentru ele. Căci, deși puţini, 
nu sunt uniți. Nu au rabini. Fiecare caută să fie mai mare 
şi să facă ceea ce i se pare mai drept. Avea (ceasornicarul) 
niște broşuri de propagandă misionarică, aduse de un Evreu 

dela Ierusalim. Ştia că propaganda aceasta are în acele părți 
oarecari efecte. 

Ajunşi la sinagoga în lucru, intrară în discuţie despre 
Mesia şi venirea lui cu Evreii ce munceau și cu alții ce se 
adunaseră acolo. Insoţitorul evreu-creştin al misionarilor, un 
oarecare Calman, purtă o lungă și foarte interesantă discuţie 
cu ei, ca să-i convingă de superioritatea doctrinei creștine, în 
ceea ce priveşte mântuirea sufletului. Recunoscând ignoranța 
lor, se arătară convinși de necesitatea învățăturii. Dacă s'ar 
înființa o şcoală, ar fi bine frecventată. In lipsa ei, părinţii 
cu stare îşi trimit copiii la Viena. 

Povestiră apoi despre rabinul Bibas, din Corfu — un mare 
rabin care călătorea pentru a reforma pe fraţii săi şi care 
predicase, cu mult efect, şi în Brăila. Li se vorbi cu multă 
admirație despre dânsul şi despre necesitatea de a se instrui 
în ştiinţe şi arme, spre a putea lua Palestina dela “Turci, 
după cum Grecii își luaseră pământul strămoșesc dela 
aceiași. 

Evreii din Valahia se socotesc mai bine tratați ca cei din 
Moldova, unde, de curând, s'a încercat a li se impune o 
nouă dare. Totuși şi în Valahia sufăr. Sunt batjocoriţi chiar 
şi de căruțaşii şi hamalii din port. Ca să li se dea voie să se 
stabilească în ţară, fiecare Evreu trebue să. prezinte un cer- 
tificât că își poate agonisi existența prin vreo meserie. 


București. Numărul Evreilor din Bucureşti este evaluat 
după unii la 7000, de consulul britanic la 2800, de alţii la 
5000 -— cifra cea mai aproape de adevăr. Sunt 7 sinagoge, 
aparţinând Evreilor polonezi, mai toţi meseriaşi: croitori, cis- 
mari, tâmplari, bijutieri, etc. Cei ce aparțin aceleiași meserii, 
au aceeași sinagogă (deci ca și breslele meseriașilor creştini). 
Este și o frumoasă sinagogă spaniolă, frecventată de clasa 
mai bogată şi influentă a lor. Majoritatea sunt însă așa de 
corupți, că, cu trei ani mai înainte, când un rabin încercă 
să combată viţiile lor, ei nu-şi deteră odihnă, până ce nu-l 
expulzară, ridicând împotriva sa chiar pe soţia și copiii lui. 
La întrebarea dacă toți Evreii de aci cred că Scriptura este 
cuvântul lui Dumnezeu, li se răspunse: unii da, alții nu. 

Misionarii vizitară sinagogile. In cea dintâi, aparținând 
Evreilor polonezi, se sărbătorea Anul nou. "Templul era plin. 
Căci niciun Evreu nu lipsește dela o asemenea zi. Toţi purtau 
haina neagră poloneză, cu căciulă de blană. Bătrânul rabin 
în alb, cu guler brodat bogat 
în aur şi argint, cu așa numita 
«cămașă a rabinilor », prin 
care ei imită pe scriitorii 'Tal- 
mudului, ce se zice că purtau 
aşa ceva şi cu care se îngroapă 
toți rabinii. Se descrie apoi, 
pe larg, ritualul şi se explică 
sensul ceremoniilor de Anul 
nou. În altă sinagogă poloneză, 
alături, văzură acelaşi cere- 
monial. 

A treia sinagogă vizitată fu 
cea spaniolă. Aci Evreii erau 
frumos îmbrăcaţi, iar Evrei- 
cile aveau mantouri de mătase, 
garnisite cu blănuri. Aceeaşi Leu di eacialăl 
ceremonie, dar credincioşii nu 
erau așa de zeloși în ce priveşte ritualul, pe care-l îndepli- 
neau cu mai multă demnitate. După amiază, călătorii mer- 
seră din nou la sinagogă, să vadă pe Evrei aruncându-și 
păcatele în adâncul mării, ceea ce fac mergând la râu și scu- 
turându-și în mod simbolic hainele peste apă. Ajunseră însă 
prea de vreme, căci li se spuse că Evreii așteaptă pentru 
această procesiune amurgul (seara), ca să nu-i poată observa 
şi urmări orășenii. Pentru caracterul decăzut al Evreilor de 
aci, Calman, însoţitorul misionarilor, arăta acestora, pe 
pereţii unui restaurant vulgar, inscripţii de conţinut jovial, 
ca aceasta: azi cu bani, mâne fără bani... 








Evreii din Bucureşti nu depind de fraţii lor pentru grija 
traiului, fiind angajaţi, ca meseriași, de oameni de toate cre- 
dințele religioase. Nimeni nu-i întreabă ce sunt, numai lu- 
crători buni să fie. Aceasta constitue un mare ajutor pentru 

misionari, cari, în alte țări, trebue să se îngrijească de traiul 
convertiţilor. După părerea consulului, un misionar la Bucu- 
rești ar avea trebuință de un salar de 250 lire pe an. O casă 
cu patru camere, cu chirie, ar costa 25—30 lire. Trebue să 
aibă mai mulţi servitori şi să ţină o trăsură cu doi cai, din 
cauza stării proaste a străzilor. Alimentele sunt eftine. Un 
miel costă 2 șilingi, o oaie 414 şilingi, o «oca» de carne 1 
piastru. Lemnele sunt însă foarte scumpe — până la so lire 
pe an, pentru o familie mai numeroasă. Drumul din Anglia 
până la Bucureşti 30 lire. Ce priveşte acțiunea de convertire, 
consulul e de părere că o astfel de încercare printre orto- 
doxi ar fi fatală oricărei misiuni. Ea trebue să se limiteze 
strict la Evrei, fără să se atingă de autohtoni. Lumina se va 
revărsa indirect. Singura primejdie pentru misiune este Rusia, 
care, cu metodele ei secrete, ar putea-o desfiinţa. 


In dimineaţa zilei de ro Septemvrie merseră să viziteze 
pe Samuel Hillel, mare bancher evreu, care trebuia să-i pre- 
zinte rabinului Bibas din Corfu. Din eroare fură duși însă la 
casa unui alt bogat evreu spaniol. Fură primiţi politicos, 
într'un apartament foarte luxos, de doamne evreice în ele- 
gante toalete. Observându-se greşeala fură îndrumați la Hillel. 
Aci găsiră pe fiul şi pe cele trei fiice ale sale, bogat gătite, 
cu diamante în păr. "Tânărul era crescut în idei nouă. Puțin 
îi păsa de Palestina. Nu aștepta pe Mesia. Avea credința 
că Evreii numai prin educaţie şi civilizaţie se vor putea 
ridica. Le trebue și cunoștința armelor, ca să-şi poată apăra 
ţara, când o vor căpăta. | 

Bătrânul, sosind, duse pe misionari la rabinul Bibas, care 
îi primi politicos. Născut în Gibraltar, ca supus britanic, 
vorbea bine englezeşte. In Corfu avea o comunitate de 4000 
suflete. Se discută de situaţia ţării făgăduinţii, întrebându-i 
de ce Dumnezeu a designat pe Izrael să-i fie popor ales şi acel 
pământ — ţară a lor? O mare dispută speculativă se porni 
în jurul acestei chestiuni și de câte ori misionarii încercară 
să devieze conversaţia pentru a spune ceva în legătură mai 
directă cu scopul lor, rabinul îi oprea, afectând o mare pre- 
ciziune logică. El negă că Dumnezeu a înţeles ca Evreii să 

fie un popor aparte de celelalte neamuri, afirmând că EI 
aşteaptă dela ei să lumineze pământul — o datorie pe care 
o vor îndeplini, când le va sta în putință. Când misionarii 
argumentară că Dumnezeu a ales pe poporul lui Izrael « ca 
să arate suveranitatea sa», el îi contrazise, susținând că 
suveranitatea Lui era recunoscută şi de păgâni. 

'Trecură apoi la o altă chestiune: Unde era Edenul şi cum 
au putut exista cele patru râuri, așa cum le descrie Moise, 
dacă ele nu se mai găsesc nicăeri? La această întrebare se 
mulțumi cu răspunsul misionarilor că trebue să fie adevărat, 
deoarece așa zice Cuvântul lui Dumnezeu. Tot timpul, 
spun aceștia, rabinul dădu dovadă de multă pricepere şi 
şiretenie în a împiedeca conversațiunea să ajungă la pro- 
blema religiei experimentale, aceasta fiind, evident, scopul 
lui. Altmintrelea au cuvinte elogioase despre dânsul, spu- 
nând că iubeşte pe creștini, deşi aceștia nu iubesc pe Evrei 
şi că peregrinează de dragul fraților săi decăzuţi, ca să-i 
aducă la lumină... 

La a doua vizită ce-i făcură, începură discuţiuni asupra 
Talmudului, însoţitorul misionarilor arătându-i răutatea şi 
nebunia unora din învățăturile cuprinse în el. Răspunsul 
rabinului fu că 'Talmudul era scris de cei ce compuneau 
Sanhedrinul și că Dumnezeu a poruncit să ne plecăm în 
faţa hotărîrilor lor, sub pedeapsă de moarte. In urmă 
explică preceptele 'Talmudului «în aparență» numai imorale. 
Dar, apărând erorile de geografie şi istorie, se afundă în 
absurdități, zic călătorii. . . 

El recunoscu că starea poporului său e foarte decăzută. 
In Polonia, în special, Evreii sunt extrem de superstiţioşi, 
tâlmăcind fiecare lucru din 'Talmud ad litteram... Nici n'a 
voit să meargă să vorbească cu rabinul polonez, din pricina 
inculturii sale. Remediul ar fi să se distrugă ignoranţa lor. 
Ar voi ca Evreii să fie adunaţi şi educați în şcoli unde ar ceti 
şi învăța Biblia până la ro ani, Mișna până la 15 ani și 
Talmudul până la 20 ani. E de părere să nu se mai facă 
colecte pentru țara sfântă şi ca Evreii de aci să fie obligaţi 
să muncească chiar sub baionetă. Considera planul lui Sir 
Moses Montefiore de a cumpăra pământ pentru coloniști 

absolut inutil, câtă vreme acolo nu e nicio siguranţă a pro- 
prietăţii. Poporul trebue educat şi cultivat. Era convins că 
mulți Evrei vor cădea în necredință și vor lupta contra fra- 
ţilor lor. 

„Misionarii îi arătară apoi scopul pentru care îşi părăsiră 
ţara şi veniră încoace — să cerceteze pe Evrei. EI le spuse: 
la ce bun? — Ca să le trimitem învățători, răspunseră ei. 
In clipa când vor începe să-i înveţe creștinismul, se vor 
întoarce dela ei, adăogă el. — Nu, răspunseră călătorii. Unii 
vor primi adevărul şi arătară pe însoţitorul lor, Calman. Rabi- 
nul tresări foarte mirat, deoarece nu-și închipuise că acela 
era Evreu. Apoi încheie: Ah! bine, poate, unul sau doi... 
Călătorii insistară să compare starea nenorocită, de orbire, 
a oaselor uscate ale lui Izrael, descrisă de profeţi, cu ceea ce 
ştia el însuşi despre starea reală a poporului său și, solemn, 
îl implorară să cerceteze dacă sângele lui Isus, pe care ei 
îl respingeau, nu este însăși «fântâna pentru păcate» prin 
care Izrael va fi mântuit. El păru mişcat de zelul și sinceri- 
tatea lor şi se despărțiră buni prieteni. 


Urmează o convorbire a pomenitului Calman cu un tânăr 
evreu trecut la ortodoxie, mai puţin interesantă și cu care 
se termină relaţia despre Evreii din Bucureşti. 


Focșani. Sunt vreo 6o de familii de Evrei — toţi polonezi, 
conduși de un rabin întreținut de comunitate. Au patru pro- 
fesori plătiți din taxele părinţilor pentru educaţia copiilor 
lor. "Totuşi aceștia învaţă foarte puţin. Cei mai mulți Evrei 
sunt meseriași — mai ales croitori și pantofari. Foarte devoţi. 
Niciunul nu voi să le dea caii pe a doua zi, fiind Sabat. Au 
două sinagoge şi un bethanidraș — casa publică pentru 
studii. 

Fiind în ziua Pocăinţii, care precedează ziua Ispășirii, rabi- 
nul trebuia să le ţină o predică despre pocăință. In cele 
10 zile dintre Anul nou și ziua Ispăşirii, Evreii fac mai multe 
pomeni şi rugăciuni decât în tot restul anului. In consecință 
sinagogile sunt pline de credincioşi sgomotoşi și zeloşi în 
devoţiunea lor. Chiar şi copiii — scriu călătorii — se legănau 

încoace şi încolo, cetind rugăciunile cu glas tare. Gesturile 
lor semănau aidoma cu acele ce le văzuseră la Evreii din Saphet. 

După slujbă, credincioșii se adunară în jurul misionarilor, 
curioși să ştie cine sunt și ce vor. Le spuseră că vin dintr'o 
ţară îndepărtată, de dragul poporului lui Izrael, ca să le 
arate calea mântuirii. Când însă, la o întrebare a lor, li se 
spuse că Mesia a venit odată şi că va veni şi a doua oară, 
le întoarseră spatele, ne mai voind să-i asculte. 


Bârlad. Sunt 130 familii de Evrei din Rusia, Austria şi Ger- 
mania. 'Trăesc liniştiţi, fără să sufere vreo persecuție. La 
sinagogă discutară cu doi băieţi, în nemțeşte, despre Sfânta 
Scriptură (Cuvântul lui Dumnezeu) şi despre 'Talmud (Cu- 
vântul oamenilor). Ei le arătară cât de deosebiți sunt creştinii 
din Anglia şi Scoţia de cei dela noi. Intrebaţi dacă poartă 
filacterii, răspunseră negativ, motivând că aceasta nu este 
o poruncă a Cuvântului lui Dumnezeu, ci numai a tradiţiei... 

Dela alți Evrei aflară că ei toţi cred în autoritatea Chasi- 
dim-ilor din Rusia (Mistici, cari au ca bază a credinţei și 
stării lor sufleteşti optimismul). Și li se povesti istoria fabu- 
loasă a unui rabin dela Chiev, foarte bogat, care avea în casa 
sa o cameră, unde, zicea, va sta Mesia, când va veni și 
unde el intra în fiecare ajun de sărbătoare să-i ureze bun- 
Sabat. Același rabin avea doi cai splendizi — unul pentru 
sine, altul pentru Mesia, tot când va veni. Pârît 'Ţarului 
că trimite sume mari de bani în ţara sfântă şi că propovă- 
dueşte că nu e păcat să înșeli Statul prin contrabandă, fu 
aruncat în închisoare, de unde nu putu fi scos cu toate 
sumele mari de bani oferite. 

Un alt rabin al Chasidim-ilor, din Narovitz, Polonia, pro- 
povăduia că nu trebue să se creadă că Mesia va veni în 
cutare sau cutare an —ca să nu se demoralizeze poporul aștep- 
tându-l şi nevenind. Discutând cu însoţitorul misionarilor, Cal- 
man, despre mizeria lor, acesta le spuse că ar trebui să cer- 
ceteze, dacă nu cumva cauza este lepădarea lor de Christos. 
Ei răspunseră că așteaptă încă pe Mesia, că el va veni când 
poporul va fi sau foarte corupt sau foarte curat. Nu este 
deci trebuință să se pocăiască înainte de venirea lui. 

Vaslui. Sosind în ajunul serbării Ispăşirii, avură ocazia să 
vadă curioasa ceremonie care are loc atunci— cu tăierea unui 
cocoş pentru fiecare bărbat și a unei găini pentru fiecare 
femeie, spre ispășire. În timp ce se repetă — scriu misionarii — 
anumite rugăciuni, ei învârtesc pasărea vie de trei ori în 
jurului capului, apoi pun mânile peste ea, ca pe o jertfă 
şi, după aceea, o dau să fie tăiată de şochet (tăietor), 
pe care călătorii îl urmăriră cum merge din casă în casă, 
deșteptând pe Evrei şi dându-le lumină dela lanterna sa, ca să 
aducă afară kapora-ul sau ispășirea — cocoșul şi găina. 

Ei descriu cele văzute în această urmărire, în deosebi o 
impresionantă scenă zărită prin fereastra unei mizere case 
evreeşti: un băieţel cetea rugăciunile, iar mama lui, văduvă, 
sta alături, cu o găină albă în mână. Când el ajunse la un 
anumit loc al rugăciunii, mamă-sa ridica pasărea ce se sbătea 
deasupra capului, rostind cuvintele: aceasta să fie în locul 
meu, să fie ispășirea mea; pasărea să meargă la moarte, iar 
eu la vieaţă binecuvântată... După ce făcu aceasta de trei 
ori, uşa casei se deschise și băieţelul se repezi afară, să ducă 
pasărea şochet-ului să o taie, după prescripţia rituală. 

Apoi scriitorii exclamă: Ce ridiculă și totuși ce impresionantă 
este această ceremonie | Acesta este singurul sânge ce se varsă 
astăzi pentru Izrael. Nu mai curge sângele taurilor şi ţapi- 
lor pe altarul de bronz, arderea neîncetată nu mai este, 
nici chiar mielul pascal nu se mai taie. Un cocoș şi o găină 
este tot sacrificiul ce Izrael mai cunoaște astăzi. lar pentru 
acest mizerabil sacrificiu născocit de ei, ei lapădă sângele 
Fiului lui Dumnezeu! 


Iaşi. La sosirea în lași, Evreii erau deja în drum spre 
sinagogă pentru serbarea Ispășirii. Printre ei mulți bărbaţi 
frumoşi şi femei foarte gătite. Prima sinagogă la care mer- 
seră o găsiră plină până la ultimul loc. Imnul absoluţiei 
(kol-nidre) fusese cântat înainte de sosirea misionarilor, cari 
ar fi dorit mult să-l audă, pentru melodia tristă şi plângă- 
toare, adusă, cred Evreii, de pe Sinai. 

Trei rabini îmbrăcaţi în alb absolv pe toți cei de față de 
păcatele din anul trecut. Și se descrie ceremonia — cu 

profunzimea de lumină și aglomeraţia de asistenţi, cari 
făceau atmosfera înnăbușitoare. Nădușeala curgea şiroaie pe 
fețele credincioșilor devotați, a căror fervoare gălăgioasă se 
auzea de departe. Dădeau din mâini, sărutându-le şi frân- 
gându-le, loveau în cartea 
de rugăciune, se băteau în 
piept şi-şi legănau trupurile 
încoace şi încolo, ca şi Evreii 
din Saphet şi 'Tiberiada. 
Stau astfel în rugăciuni 
toată noaptea și a doua zi 
până seara, când apar ste- 
iele. 

Ziua următoare misio- 
narii vizitară 12 sinagoge, 
găsindu-le înțesate de băr- 
baţi, femei şi copii. Intr'u- 
nele mamele veniseră cu 
copiii la sân sau în leagăn. 
Mulţi credincioși, neavând 
loc în sinagogă, stăteau afară Rabin în rugăciune. 
şi se rugau cu fețele întoarse 
spre Ierusalim. Se descrie, pe larg, ritualul și se explică sensul 
ceremoniei. Mulţi erau extenuați de mișcările și exerciţiile 
trupului, cu ochii umflaţi și roşii de plâns. Unele femei 
boceau încet, altele cu hohot. lar câțiva băieți plângeau 
Şi ei tot atât de serios ca şi cei bătrâni. 

In oraş — spun călătorii — sunt vreo 200 sinagoge, din care 
vreo 30 mai mari. Numai într'o singură stradă sunt 20. Unele 
din ele erau pictate cu scene reprezentând Paradisul și Fa- 
cerea Lumii. In mai multe părți văzură, la intrarea în oraș, 
eruv-ul, adică o frânghie întinsă dela o casă la alta, peste 
stradă, închipuind zidul oraşului. Le fu imposibil să con- 
state cu siguranță numărul Evreilor. Consulul britanic aprecia 
populaţia orașului la 50.000, iar pe Evrei la jumătate, poate 
vreo 20.000. Evreii înșiși socotesc vreo 5500 familii. Cea mai 
mare cifră dată de Evrei fu 10.000 familii, iar cea mai mică 
3500 familii, adică vreo 15.000 suflete. 

Sunt priviți de Stat ca o comunitate. Impozitele nu se 
percep dela dânşii individual, ci dela conducătorii comuni- 
tăţii, cari sunt lăsaţi să le repartizeze și încaseze cum socot 
mai bine şi mai drept. Fiecare familie, în mediu, plăteşte 
un ducat (= zece şilingi). Taxele, Evreii le pun nu pe ali- 
mentele săracilor, ci pe articolele de lux, ca să cadă mai ales 
pe cei bogaţi. Ei nu se socotesc prigoniți de guvern. Dar 
poporul de jos îi batjocoreşte mai rău decât pe 'Țigani. 

'Toţi vorbesc un jargon corupt din nemţește. Practică toate 
meşteșugurile, afară de acel al fierăriei. Sunt croitori, cismari, 
tâmplari, ceasornicari. Puțin leneşi. Au vreo 20 de convertiți 
la biserica ortodoxă. Trei din ei cu situație, dar foarte igno- 
ranţi. Dacă unii din conducători ar trece la creștinism, mulți 
i-ar urma. Sunt unii cari cred în venirea lui Mesia, iar alții 
cred că Rușii vor stăpâni lumea. 

Sunt mai multe şcoli evreești, dar niciuna bună. Familiile 
de seamă refuză să-şi trimită copiii la aceste şcoli ca să 
înveţe "Talmudul. Ele îşi trimit copiii în alte părţi ori se 
folosesc de profesori particulari. Disciplina se ţine adesea 
cu pedepse foarte aspre, cu bătaia chiar. 

Pe seară călătorii noștri au mers la două din cele mai mari 
sinagoge, ca să vadă încheerea ceremoniei Ispăşirii. La apusul 
soarelui se roagă pentru ultima dată. Urletele lor sunt gro- 
zave. Mai teribile decât toate suplicațiunile de până aci, căci, 
dacă, înainte de apariția stelelor, nu capătă iertare, rămân 
cu păcatele asupră-le pe întreg anul. Iată cum este descrisă 
această ceremonie: 

Când sunt aproape să spună ultima rugăciune, se sună 
dintr'o trompetă, ca la Anul nou, dar numai odată. Atunci 
ies toți din sinagogă, revărsându-se ca un râu. Se împart 
în grupuri, cu fața întoarsă spre lună. Fiecare grup are o 
lumânare aprinsă, ca să se poată ceti rugăciunile adresate 
lui Şecinah din lună (petele din lună). Unii ridică braţele 
în sus, alții urlă şi toți îşi manifestă prin gesturi emoția 
sufletului lor. Era o scenă grotescă, dar plină de noutate 
pentru noi, să fim între astfel de tovarăşi — fiecare cu 
căciula de blană în cap, cu talleth-ul pe umeri şi cu barba 
sburând de vânt peste cartea de cetire. 

După ce terminară această slujbă, păreau uşuraţi de o grea 
povară. Căci postiseră și se rugaseră 24 ore. Apoi, pornind 
către casă, se împrăştiară în toate părțile, cântând cu mare 
veselie pe străzi şi strigând unul altuia: pace mie şi pace 
ţie ! Aceasta pentrucă păcatele le-au fost iertate. Nu e lucru 
neobișnuit la Evrei ca să se întâlnească în aceeași noapte 
în sinagoga lor și apoi să petreacă împreună. Căci prin ușile 
întredeschise ale cârciumilor puturăm vedea Evrei bând rachiu 
şi cântând veseli. Intr'o asemenea cârciumă un Evreu cânta 
peste paharul lui cât îl ţinea gura. Astfel se încheie ziua 
Ispășirii, exclamă misionarii! Vai, cât de deosebită de ziua 
solemnă, când marele Arhiereu intra în Sfânta Sfintelor ! In 
tot timpul ceremoniei, încheie ei această descriere, am 
observat că lumea din oraş nu-i molestă în nici un chip. 


Dela un evreu inteligent aflară multe lucruri curioase cu 
privire la ai săi: 1. Cu trei ani în urmă, un rabin, cel mai 
de seamă din lași, începând, să propovăduiască împotriva 
“Talmudului, fu izgonit de credincioși — care îi dădură o mie 
de ducați despăgubire. 2. Un Evreu bogat, Michel Daniel, 
de 80 ani, ţine un profesor care să-l instruiască în Kabala 
(ştiinţa esoterica). 3. La Hotin, 20 de mile depărtare de Iași, 
există o sectă Chasidim, numită Habad, adică oameni cari 
mărturisesc « înțelepciune, înțelegere şi știință ». 4. A doua 
zi după ziua Ispăşirii, un grup de Evrei, cari mergeau spre 
casă, cu cântece zgomotoase de veselie, deteră peste un Evreu 
beat. Servitorul său, un 'Ţigan, se îmbrăcă în hainele lui și 
se puse în fruntea grupului, ducând pe cel beat în orgie 
nebunească dela o casă la alta, pe străzi. 'Țiganul, ca să se 
răzbune, insinuă că Evreii prin aceasta își bat joc de proce- 
siunea creștinilor la Sf. Paşti, cu trupul Domnului. Lumea 
fu ațâţată. Un Evreu fu ucis, iar 12 alți fură închişi și 
condamnați la ştreang (moarte). Dar Michel Daniel, care 
împrumutase Domnului 6ooco galbeni, şi un alt Evreu ce-i 
împrumutase şi el 2000 galbeni, se oferiră să dăruiască 
aceste sume cu alte 2000 galbeni din tezaurul comunității 
evreeşti ca să-și libereze frații. Oferta fu acceptată. Cei 
vinovaţi fură însă expulzați din ţară. 

Ziua de 1g Septemvrie o consacrară, întreagă, vizitării 
Evreilor. Merseră mai întâi la o școală cu zo elevi — băieţi 
şi fete. Şi metoda și dascălul — detestabile. Se repeta mereu 
aceeași silabă, până ce şcolarii o pronunţau bine. Ei învățau 
numai să cetească, nu să şi înțeleagă. De altfel nici dascălul 
nu putea explica cuvintele pe care le cetea. Merseră apoi 
să viziteze pe un bătrân Evreu, de care li se vorbise mult — 
un epicurean (= sceptic). Și el şi fiul său adevărate speci- 
mene de neologi, cari resping Talmudul, dar resping, în 
același timp, şi Cuvântul lui Dumnezeu (Scriptura). El le 
spuse că în tot Iașul singur putea vorbi limba ebraică. Cei- 
lalţi n'o cunoşteau şi nici nu doreau ca copiii lor s?o înveţe. 
Ei nu vor nici o schimbare. Face tot ce poate să arunce torţe 
aprinse în miriştea "Talmudului — dar, Der alte Stier nicht 
lernen mehr— boul bătrân nu mai vrea să înveţe! Tânărul 
era nu mai puţin pătruns de opiniile neologice și le spuse 
că el era mai mult creștin decât Evreu. 

Dela bătrân aflară că ambii — tatăl și fiul — aparţin unei 
societăţi secrete din 'Tirasopol. Marele rabin al Evreilor de 
acolo lucrează ca Iezuiţii: aparent se conformă ludaismului, 
dar în secret propagă principiile acelei societăți. Copiii lor 
sunt profesori de limbi, având astfel ocazia să influenţeze 
mintea tineretului evreesc cu credinţele lor. Chiar fiul său e 
profesor în șease familii bogate evreeşti din Iaşi — ai căror 
copii sunt cu totul sub influența lui, urând ludaismul și 
ținând Duminicile creștine ca și Sabatul evreesc. 

Un alt fiu al său e la Viena, la un cumnat, care e creștin 
şi care, deci, va creşte pe tânăr ca atare. Foarte mulți Evrei 
în Viena şi-au botezat copiii, deşi ei ţin să moară în legea lor. 
In Galiţia asemenea mulți părinți îşi cresc copiii în religia 
creştină şi se zice că acolo sunt mai multe botezuri decât 
nașteri. Peste o sută de ani— spunea bătrânul — foarte pro- 
babil că nu o să mai rămână nici un Evreu în Galiţia. Dacă 
m'aş face creştin, termină el, după ce aflară că misionarii 
sunt pastori calvini, m'aş face calvin. 

Ce teribilă realitate — scriu călătorii noștri — desvălue 
această convorbire ! Jumătate din poporul lui Izrael șovăind 
pe marginea necredinţei ! Cei cari au destulă lumină să vadă 

rătăcirile Talmudului, n'au îndeajuns har să creadă în Cu- 
vântul lui Dumnezeu! Lanţurile ruginite ale Iudaismului 
încep să cadă, dar braţele istovite ale lui Izrael n'au destulă 
viață să primească pe Mântuitorul făgăduit părinților lor! 
Mii de Evrei sunt într'o stare de tranziţie, dar nu e încă o 
schimbare ca aceea de care vorbesc proorocii: mă voiu duce 
şi mă voiu întoarce la primul bărbat. Uşa e deschisă. Timpul 
e critic şi pare evidentă datoria Bisericii creştine de a căuta 
să-i atragă fără întârziere, să le vorbească convingător și să 
le zică: O, Izraele, întoarce-te la Domnul Dumnezeul 
tău!... 

Vizitară apoi pe rabin care tocmai își ridicase o cușcă 
pentru serbarea Corturilor. Era un om impozant, dar igno- 
rant. Explicându-i scopul venirii lor, misionarii deplânseră 
ignoranţa ce domina printre Evrei şi insistară asupra nevoii 
de școli. El recunoscu această trebuință, pentru îmbunătă- 
ţirea stării poporului său, dar le spuse că pentru aceasta 
trebue să se adreseze Evreilor bogaţi — negustorilor. Pe când 
erau acolo, sosi o tânără evreică cu câteva prietene cerând 
divorțul, căci plaga aceasta, spun călătorii, e tot aşa de frec- 
ventă la Evrei ca și la creştini. 


Seara fură invitaţi la o nuntă, care era să se strice din cauză 
că mirele nu cumpărase juvaerurile promise miresei. Deși 
întâmplarea făcu ca dânșii să nu fie de față la săvârşirea 
ceremoniei, totuşi dau o descriere a ei, cu toate amănun- 
tele, interesante şi simbolice, așa după cum le-o împărtășise: 
însoţitorul lor, Calman. Descrierea, atât a ceremoniei reli- 
gioase, cât şi a ospăţului merită să fie reprodusă: 

Dis de dimineaţă, în ziua nunţii, badchan-ul sau poetul, 
care îndeplinește un rol foarte proeminent, vine la casa 
miresii, îi vorbeşte solemn despre păcatele ei şi o îndeamnă 
să ceară iertare. Căci căsătoria este privită ca un ritual, prin 
care păcatele sunt iertate, ca și ziua Ispăşirii, pelerinagiile 
şi altele. Și Evreii cred că în ziua aceea soarta hotărește 
dacă va avea noroc ori nu. Mireasa şi surorile de mireasă 
adeseori plâng cu hohote în timpul. acestui discurs, care, 
uneori, durează două ceasuri. 

In urmă badchan-ul se duce la mire și îl îndeamnă în 
acelaşi fel. După aceasta, mirele îşi pune haina albă, pe 
care o poartă în ziua Ispășirii și petrece câtva timp în rugă- 
ciune și mărturisire de păcate. Apoi e dus la sinagogă, 
acompaniat de o bandă de muzicanți. La fel și mireasa. 

Mirii sunt așezați unul lângă altul, sub baldachinul de 
nuntă, ținut cu patru prăjini deasupra lor. Se citește con- 
tractul de căsătorie şi se numește suma pe care bărbatul 
făgăduește să o plătească soţiei în caz de divorț. Părinţii, 
prietenii mirilor şi domnişoarele de onoare iau mireasa de 
mână şi se învârtesc în jurul mirelui, după cuvintele « femeea 
o să încunjoare bărbatul ». Se aduce o cupă cu vin şi se 
pronunță 7 binecuvântări peste ea. Mirele pune alianța 
(inelul) în degetul miresei, zicând: lată, îmi eşti consacrată 
mie cu acest inel, după legea lui Moise şi a lui Izrael. 
Alte 7 binecuvântări se pronunță deasupra vinului. După 
aceea gustă amândoi din el şi paharul e aruncat jos şi spart, 
simbolizând că înşişi, în bucuria lor, nu sunt mai mult 
decât un ciob spart, 

După aceea sunt duşi împreună la casa miresei, unde îi 
găsirăm șezând, tăcuţi, în capul mesei. Mireasa avea fața 
voalată până aproape de gură cu o batistă, 
pe care o poartă în tot timpul ceremoniei. 
Rochia ei, ca și a celor mai multe dintre 
tovarășele ei, erau albe de tot. 

Masa era plină de oaspeţi, bărbaţii fiind 
aşezaţi pe o parte, iar femeile de cealaltă. 
Inainte de a mânca își spală mâinile într'un 
vas cu două mânere, așa făcut încât o 
mână să nu spurce pe cealaltă. 

Miel ti Era straniu să vezi acest ospăț de oameni 

ca văl. cu barbă, ale căror fețe, multora din «ei, 

ar fi putut sluji de studiu pentru un 

pictor. Ospăţul dela nunta din Cana Galileii ne vine în 
minte cu putere. În timpul mesei muzica cânta; mai mulți 
Evrei cântau bine din vioară, violoncel, ţimbal, tamburină 
şi dintr'o harpă de o formă curioasă, care ziceau că e evreiască, 
nu creștină. Se cântă din ea lovind pe coarde cu două 

beţișoare de lemn, și efectul era plăcut. E de remarcat cum în 
afară de graniţele propriei lor țări, Evreii au atât de multe 
instrumente de muzică, pe când în Palestina, precum a zis 
Proorocul: « Bucuria harpei s'a stins ». Badchan-ul sau can- 
torul întrerupea muzica adeseori și provoca veselia şi buna 
dispoziţie a comesenilor, prin versuri nemţeşti improvizate 
despre tinerii însurăţei şi prietenii lor. 

Nu furăm invitați la masă, pentrucă, dacă am fi atins 
mâncarea lor, am fi spurcat-o, dar ni se servi mâncare acolo, 
unde ședeam. De mai multe ori o farfurie făcea ocolul oas- 
peţilor pentru colectă. Intâia a fost pentru «bucătar» şi 
aceasta se chema «supa de aur». A doua a fost «pentru Leru- 
salim ». A treia pentru «tinerii însurăţei ») — un dar pentru 
petrecerea ce li se oferise. Mirele ar fi trebuit să ţie oas- 
peţilor o cuvântare, dar el fiind om neînvăţat, cantorul o 
făcu în locul lui. După prânz avu loc un bal, dar nu după 
maniera creștinilor. Câteva fetițe dansară întâiu împreună. 
Apoi, unchiul, un Evreu frumos şi înalt, cu barbă, dansă singur. 
La urmă dansă cu mireasa, ducând-o de jur împrejur, cu o 
batistă. Aceasta este partea care închee ceremonia, după Tal- 
mud. Vinul curgea îmbelșugat, ca la Cana. Dar, fiind vinul 
autohton uşor, nu se produse nici o gălăgie sau extravaganţă. 


Ultima zi în laşi — 20 Septemvrie —o petrecură stând 
de vorbă cu numeroşi Evrei, cari veniseră să-i vadă. Dela 
ei aflară că mulţi ţin la Iudaism pentru avantagii materiale. 
Constatară că sunt foarte ignoranți. Cele mai obişnuite 
cuvinte ebraice din Scriptură îi nedumereau. Și călătorii 
citează o serie de exemple din discuţiile avute cu ei, ca să 
dovedească această ignoranță a lor. Unul singur, un anume 
Leib Kesi, un fel de advocat, li se păru mai inteligent şi 
mai luminat. El le ceru un Nou Testament în limba ebraică, 
ca să-l aibă pentru discuţiile cu prietenii. Cetise « Ruinele 
Imperiilor » de Volney. 


Botoşani. Sunt 4—5 mii de Evrei, cu aparență mult mai 
curată şi cu un traiu mult mai confortabil decât văzură la 
cei din laşi şi Bucureşti, Casele lor sunt văruite şi curate, 


2 A. R. — Memoriile Secţiunii Istorice. Seria III. Tomul XV. Mem. 3, 

cu verande la intrare. Consulul le spuse că au 16 sinagoge. 
N'au avut însă timp să controleze aceasta şi printre Evrei. 
In drum spre Bucovina, ei poposiră la un han mic, ţinut de 
un Evreu ce-şi ridicase şi el o cușcă pentru serbarea Cortu- 
rilor. Se dă o lungă şi interesantă relație despre convorbirile 
ce călătorii angajară cu acest Evreu și cu membrii familiei 
sale — soţia şi copiii. Asemenea despre ritualul practicat la 
Sabat. 


Suceava. Evreii de aci sunt, mulţi, bogaţi și respectabili. 
Se ocupă mai cu seamă cu comerțul de cereale. Sunt vreo 
200 familii. Copiii merg la o şcoală în care învață nemţește 
şi latinește. Ei așteaptă pe Mesia și restaurarea în propria 
lor ţară. Spunându-le că vin din Anglia, misionarii fură 
întrebaţi dacă sunt calviniști. "Totuşi, ca să se convingă dacă 
sunt creştini, îi întrebară, când se urcară în trăsură, cât de 
departe călătoresc, ştiut fiind că Evreii nu călătoresc după 
ora 6 seara (când iupepe SaPelnul); Din răspuns se incredin 
țară că sunt creștini .: 


Siret. Aci găsiră pe Evrei în hainele lor cele bune şi cu 
căciulele de sărbătoare. Un grup dansa într'o cârciumă: Dela 
un tânăr ce se oferi călăuză, aflară că sunt zoo familii, au 
3 sinagoge şi 2 case de studii (bethanidraş). Sinagoga prin- 
cipală, de o mărime considerabilă, era închisă. Vizitară. însă 
pe celelalte două şi avură o interesantă discuţie cu nişte 
tineri. Evreii de aci aşteptau în acel an pe Mesia sau un alt 
eveniment important. Ei vorbiră călătorilor de un rabin 
vestit, Haim, dela Cosov, la opt mile distanță, la care merg 
în pelerinaj mii de Evrei la serbarea Corturilor. Se bucură 
de mai multă libertate în Bucovina, decât în Galiţia, unde 
există un impozit pe lumânări, foarte oneros pentru Evrei, 
cari întrebuinţează așa de multe lumânări Sâmbăta. Urmează 
discuţii cu dânşii despre 'Talmud şi Scriptură. 


Cernăuţi. Sunt 3000 Evrei aci. Au 8 sinagoge, din cari 3 
mari, sub același acoperiș, pe care le şi vizitară. Credincioşii 
erau tocmai în rugăciune. "Totuși, observând pe străini, se 

lăsară de rugăciune şi se adunară în jurul lor. Aflând că au 
fost la Ierusalim, se interesară de Evreii de acolo. Sunt ca 
şi cei de aci? Da, dar toţi pot vorbi ebraica. La noi nimeni, 
afară de rabin. Nădăjduiţi să vă întoarceţi vreodată în propria 
voastră ţară? — În fiecare zi sperăm. Le spuseră că creştinii 
din Anglia iubesc pe Evrei. Aci nu ne iubesc, fu răspunsul. 

Celelalte două sinagoge aparţineau Chasidim-ilor. Aci cre- 
dincioşii erau mai confundați în rugăciune, mai sgomotoși 
şi vehemenţi în strigătele lor. Unul din ei îi întrebară: Cât 
mai stă în picioare din zidul Ierusalimului, cât de înalt şi 
cât de lat era? Dacă văzuseră Hebronul? N'a fost descoperită 
peștera Mahpela? 

„Evreii din Cernăuţi sunt și ei foarte ignoranţi. Tineretul 
ceteşte ebraică, fără a o pricepe, deși învaţă la academii, unde 
se predă în latinește și nemțește. Mulţi nu mai cred în 'Ial- 
mud și destui sunt așa de indiferenți, că nu mai merg la 
sinagogă decât la serbarea Ispășirii. Mulţi din ei ignorează 
absolut Sf. Scriptură. Priveliștea lui Izrael în această regiune 
nu poate să nu intereseze inima celor ce-i iubesc, încheie 
misionarii relaţiunea lor despre Evreii din Cernăuţi, cu care 
se termină ştirile şi mărturiile lor asupra comunităților 
evreești din "Ţările Române. 


Urmează concluziile, pe cari, potrivit scopului pentru care 
întreprinseră această călătorie în "Ţările Române, misionarii 
noştri se crezură obligaţi a le trage din cercetările şi consta- 
tările lor. Iată-le, în întregime: 

1. lar acum, privind asupra celor două provincii, Mol- 
dova şi Valahia, este peste putință să nu simţim vasta lor 
importanță şi aspectul lor atrăgător pentru înființarea unei 
misiuni printre Evrei. 

Numărul Evreilor este foarte mare. In cele două capitale 
sunt probabil vreo 25.000—30.000 şi poate tot atâția în 
celelalte orașe. Așa încât e un teren foarte vast pentru 
activitatea unui misionar. 

2. Dar, ceva mai mult: «câmpurile sunt gata pentru 
seceriş ). Evreii au o mentalitate foarte interesantă. Cea mai 
mare parte dintre ei sunt foarte ignoranţi. Văzurăm deci că: 

între multele mii de Evrei din Iaşi, puţini puteau să înțe- 
leagă ebraica gramatical şi că în şcolile lor dascălii înșiși nu 
puteau traduce rugăciunile din cartea ebraică de rugăciuni. 

In această stare de lucruri, societatea secretă din Galiţia, 
pomenită mai sus, al cărei scop este să submineze autoritatea 
Talmudului şi întreaga țesătură de superstiții a ludaismului, 
își aruncă torţele printre tineretul evreu din aceste provincii. La 
mulți din ei încrederea în Talmud e completamente sdrun- 
cinată. Se găsesc în această situaţie critică: ori copți pentru 
propovăduitorii necredinţei ori pentru acei ai Evanghelici. 
De sigur, deci, că este datoria Bisericii creștine să le pre- 
zinte adevărul, așa cum e în lisus, în locul vechilor lor 
superstiții, de cari atâţia sunt obosiţi. 

3. E motiv de a nădăjdui că misionarul printre Evrei va 
putea munci neîmpiedicat. Sunt consuli-generali englezi în 
fiecare din capitale şi vice-consuli în cele mai importante 
orașe, care ar proteja și sprijini un misionar al Bisericii noastre. 

Dacă un misionar conştiincios ar simţi că e de datoria 
sa să se abţină dela orice încercare de a converti populaţia 
ortodoxă şi să-şi cheltuiască toate energiile sale în căutarea 
oilor pierdute ale Casei lui Izrael, pare probabil că activitatea 
sa nu ar fi împiedicată de guvern. 

In fericita perspectivă ca lumina să înceapă să se reverse 
indirect dela Evrei și asupra autohtonilor, gelozia aprigă a 
preoților ar fi cu siguranță ațâțată şi se pot aștepta 
prigoniri. Dar acestea sunt primejdiile împreunate cu biru- 
ința evangheliei în toate ţările şi în toate timpurile. Cauza 
unei evanghelii biruitoare a fost câştigată întotdeauna prin 
multă suferință. Și este partea noastră să mergem înainte 
pe drumul datoriei, lăsând evenimentele viitoare în mâna 
lui Dumnezeu. 

Cât de vaste și coapte pentru seceriș sunt aceste câmpuri ! 
Și totuși, până la venirea noastră, nici un secerător nu și-a 
pus secera. Prințul Moldovei a trebuit să ne întrebe care 
era scopul trecerii noastre prin ţara lui, căci nici un misionar 
nu adusese acolo încă cuvintele de vieaţă veşnică. Iar mulți 
dintre Evrei nu voiau să creadă că eram creştini, căci până 
atunci nu văzuseră încă un «creștin, care să iubească pe Evrei». 

4. Un alt punct de mare importanţă este, că, după toate 
probabilitățile, cei convertiți vor putea să se întreţină singuri. 
Fiecare Evreu, care vine să se stabilească în aceste provincii, 
este obligat să aducă cu el un certificat cum că e în stare să-și 
câştige existența printr'o meserie. Am văzut că toate lucrurile 
necesare vieţii sunt deosebit de eftine și că toate posibilitățile 
de comerţ sunt departe de a fi întru totul acaparate, aşa încât un 
Evreu convertit va putea ușor să se întrețină, chiar dacă va 
fi boicotat de propriii lui frați. Muncitorii sunt angajați indi- 
ferent de religia lor şi mulți Evrei, cari au fost botezați în 
Biserica ortodoxă, nu găsesc nicio diferenţă în mijloacele lor 
de traiu. In acest chip, una din cele mai mari greutăți expe- 
rimentate de misionarii printre Evreii din alte ţări, nu există. 

5. Ba ceva mai mult, aceste provincii se mărginesc cu 
Polonia austriacă, ţara bigotismului și a umbrii morții, peste 
a cărei graniță nici un călător nu îndrăzneşte să ducă nici 
măcar o biblie englezească. Dacă Evreii moldoveni primesc 
lumina evangheliei dumnezeești, ei ar putea, prin legăturile 
lor continue cu semenii lor, să răspândească câteva raze în 
acea regiune întunecată, unde nu-şi poate pune piciorul 
propovăduitorul evangheliei. 

Aci deci sunt, probabil, 60.000 Evrei — mulţi din ei 
cufundaţi în ignoranță, mulţi din ei depărtându-se dela vechile 
lor superstiții, dar fără să fi căzut încă în necredinţă, nu 
puțini arătând dispoziţii prietenești față de astfel de creştini, 
cari au mers către ei în spiritul evangheliei păcii şi unii din 
ei cerând cu insistență ca să li se arate ce e credința în lisus. 
Cine poate nega că aci zace o regiune deosebit de atrăgătoare 
pentru biserica creştină— «o vale deschisă plină de oase, foarte 
multe şi foarte uscate » — în care va putea trimite oameni de 
același duh ca Ezekiel, care să strige: « Vino din cele patru 
vânturi, o Duh, şi suflă peste cei morți ca să capete vieaţă ». 


Aceste sunt constatările şi recomandările pe cari misio- 
narii noștri le făceau comitetului ce-i trimisese să cerceteze . 
starea comunităților evreeşti din Orient și deci şi din ţările 
noastre, în vederea organizării unei propagande mai siste- 
matice, pentru readucerea lor la staulul dreptei credințe. Cum 

vedem, foarte ademenitoare și pline de nădejde pentru o 
asemenea operă, ceea ce se dovedeşte de altfel și prin faptul 
că, îndată după întoarcerea celor doi clerici scoțieni acasă, 
s'au trimis misionari statornici în Moldova și Valahia. 

O arată autorii înșiși într'o notă a cărții lor în care spun 
că dela călătoria lor (1839) până la imprimarea povestirii 
(1842), London Jewish Society a trimis un misionar la Bucu- 
reşti, iar Biserica presbiteriană (scoțiană) a instalat, la Iaşi, 
pe Rev. Daniel Edward, întovărăşit de d-l Hermann Philip. 
Sunt primele misiuni anglicane printre Evreii din "Ţările 
Române — misiuni ce dăinuesc până azi la București şi laşi. 

Ar fi interesant de știut întrucât aceste misiuni au rea- 
lizat prin munca lor apostolică prevederile şi speranţele cle- 
ricilor scoțieni dela 1839 în nişte regiuni pe care le socoteau 
« coapte » pentru convertire şi că nu aşteaptă decât pe «sece- 
rători )... Lucrul trebue să-l facă alţii. Dar şi fără acest 
bilanț, se poate spune că realitatea a fost alta, decât credința 
şi însuflețirea misionarilor. Căci nu ceea ce credeau şi sperau 
ei, ci ceea ce credea și spunea rabinul Bibas din Corfu s'a 
întâmplat! Şi anume: când vor simţi că voiţi să-i convertiți 
la creștinism, se vor întoarce dela voi. Poate unul-doi, adică 
suflete singmatice, să câștigați, masa însă nu! 

In adevăr, Evreii în țările noastre au continuat să se 
înmulțească şi să-și consolideze poziţia lor în credință și 
tradiţii. Ei nu s'au adaptat creștinismului, nici la noi, nici 
în țările vecine, de unde au venit și unde, mai ales, se credea 
în o convertire a lor. Profeţia rabinului epicurean din lași 
că peste o sută de ani, foarte probabil, nu va mai fi nici un 
Evreu în Galiţia, nu s'a adeverit. Dimpotrivă, țara aceasta 
a devenit un rezervor nesecat de emigranți evrei în toate 
părțile lumii și în primul loc în ţările megieșe. 

Făcând această reflexie, nu înțeleg câtuşi de puțin să 
depreciez opera de perseverenţă într'adevăr creștinească a 
misiunilor anglicane printre Evreii dela noi, cari urmăresc 
nu atât convertirea lor propriu zisă, cât introducerea printre 
dânșii a unui spirit mai creștin și o. apropiere mai intimă 
a lor de societatea credincioşilor Bisericii lui Isus. 





